KOMISIJOS REGLAMENTAS (EB) Nr. 719/2009
2009 m. rugpjūčio 6 d.
iš dalies keičiantis Reglamento (EB) Nr. 1251/2008 nuostatas dėl trečiųjų šalių ir teritorijų, iš kurių į Bendriją gali būti importuojami tam tikri vėžiagyviai ir dekoratyviniai vandens gyvūnai, sąrašo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 22 straipsnį,
kadangi:
(1)
Direktyva 2006/88/EB nustatyti gyvūnų sveikatos reikalavimai, kurie taikomi tiekiant rinkai, importuojant ir tranzitu per Bendriją vežant akvakultūros gyvūnus ir jų produktus. Šioje direktyvoje nustatyta, kad akvakultūros gyvūnai ir jų produktai į Bendriją būtų įvežami tik iš trečiųjų šalių ar jų dalių, kurios yra išvardytos sąraše, sudarytame ir atnaujintame joje nurodyta tvarka.
(2)
2008 m. gruodžio 12 d. Komisijos reglamento (EB) Nr. 1251/2008, kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas (2), 11 straipsnyje nustatytos taisyklės, taikomos importuojamiems dekoratyviniams gyvūnams, skirtiems uždaroms dekoratyvinių vandens gyvūnų laikymo vietoms.
(3)
Pagal to reglamento 11 straipsnio 2 dalį valstybės narės turi leisti importuoti dekoratyvines žuvis, nepriklausančias rūšims, kurios yra imlios Direktyvos 2006/88/EB IV priedo II dalyje išvardytoms ligoms, ir dekoratyvinius moliuskus bei dekoratyvinius vėžiagyvius, skirtus uždaroms dekoratyvinių vandens gyvūnų laikymo vietoms, tik iš Pasaulio gyvūnų sveikatos organizacijos (TEB) narėmis esančių trečiųjų šalių ar teritorijų. Šia nuostata užtikrinama, kad su šiais gyvūnais susijusią svarbią epidemiologinę informaciją gautų visos TEB narės.
(4)
Reglamento (EB) Nr. 1251/2008 III priede patvirtintas trečiųjų šalių, teritorijų, zonų ar teritorinių vienetų, iš kurių leidžiama importuoti akvakultūros gyvūnus, skirtus auginti, skirtus pramoginės žvejybos plotams ir atviroms dekoratyvinių vandens gyvūnų laikymo vietoms, ir dekoratyvines žuvis, imlias vienai ar daugiau Direktyvos 2006/88/EB IV priedo II dalyje išvardytų ligų ir skirtas uždaroms dekoratyvinių vandens gyvūnų laikymo vietoms, sąrašas.
(5)
Ramiojo vandenyno bendrijos sekretoriatas (toliau - RVBS) - tarptautinė organizacija, 22 Ramiojo vandenyno salų šalims ir teritorijoms teikianti techninę pagalbą, politinius patarimus, mokymo ir mokslinių tyrimų paslaugas, susijusias su sveikata, žmonijos vystymusi, žemės ūkiu, miškininkyste ir žuvininkyste. Kai kurios RVBS narės nepriklauso TEB.
(6)
1999 m. rugsėjo mėn. TEB ir RVBS pasirašė susitarimą. Pagal šį susitarimą RVBS turi skatinti savo nares, kurios nepriklauso TEB, dalyvauti TEB informacijos apie gyvūnų ir vandens gyvūnų sveikatą tinklo veikloje.
(7)
2003 m. balandžio 10 d. RVBS ir TEB pasirašyto susitarimo priede nustatytos abiejų šalių bendradarbiavimo kuriant, palaikant ir plėtojant Regioninę gyvūnų sveikatos informacijos sistemą, skirtą Ramiojo vandenyno salų valstybėms ir teritorijoms, sąlygos.
(8)
2009 m. kovo 31 d. ir 2009 m. balandžio 30 d. raštais RVBS Komisijai pranešė, kad TEB nepriklausančios RVBS narės nuo 2009 m. gegužės mėn. pagal TEB kriterijus gali įkelti svarbią informaciją apie ligas į TEB Pasaulio gyvūnų sveikatos informacijos sistemą.
(9)
Todėl reikėtų iš dalies pakeisti Reglamento (EB) Nr. 1251/2008 11 straipsnio 2 dalį, kad dekoratyvines žuvis, nepriklausančias rūšims, kurios yra imlios Direktyvos 2006/88/EB IV priedo II dalyje išvardytoms ligoms, ir dekoratyvinius moliuskus bei dekoratyvinius vėžiagyvius, skirtus uždaroms dekoratyvinių vandens gyvūnų laikymo vietoms, būtų taip pat leista importuoti iš trečiųjų šalių ir teritorijų, nepriklausančių TEB, bet su šia organizacija pasirašiusių oficialų susitarimą, pagal kurį jos dalyvauja TEB informacijos apie gyvūnų ir vandens gyvūnų sveikatą tinklo veikloje.
(10)
Jungtinės Amerikos Valstijos patvirtino, kad Puerto Rikas, Mergelių Salos (JAV), Amerikos Samoa, Guamas ir Marianos Šiaurinės Salos laikomos JAV teritorijomis, o už gyvūnų ligų pranešimą TEB atsakinga kompetentinga JAV institucija.
(11)
To reglamento III priedas turėtų būti atitinkamai iš dalies pakeistas, kad būtų įtrauktos susijusios RVBS narės.
(12)
Laikydamosi 1991 m. sausio 28 d. Tarybos direktyvos 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (3), valstybės narės turėjo užtikrinti, kad iš trečiųjų šalių importuojamiems akvakultūros gyvūnams ir produktams taikomos sąlygos būtų lygiavertės bent jau toms, kurios taikomos Bendrijos produktų gamybai ir tiekimui rinkai.
(13)
Galiojant Direktyvai 91/67/EEB, į valstybes nares buvo leidžiama iš JAV importuoti vėžiagyvius, skirtus auginti, skirtus pramoginės žvejybos plotams ir atviroms dekoratyvinių vandens gyvūnų laikymo vietoms. Ši direktyva panaikinta ir pakeista Direktyva 2006/88/EB, kuria suderinti tokiam importui taikomi gyvūnų sveikatos reikalavimai.
(14)
Reglamento (EB) Nr. 1251/2008 20 straipsnio 3 dalies b punkte nustatytas pereinamasis laikotarpis, kuriuo galima toliau importuoti vėžiagyvių, skirtų auginti, skirtų pramoginės žvejybos plotams ir atviroms dekoratyvinių vandens gyvūnų laikymo vietoms, siuntas pagal tvarką, nustatytą prieš įsigaliojant Direktyvai 2006/88/EB. Šis pereinamasis laikotarpis baigėsi 2009 m. birželio 30 d.
(15)
Todėl JAV turėtų būti įtrauktos į Reglamento (EB) Nr. 1251/2008 III priedą, kol bus užbaigti patikrinimai vietoje pagal Direktyvos 2006/88/EB, kuriais siekiama patikrinti, ar laikomasi Bendrijos taisyklių dėl vandens gyvūnų sveikatos.
(16)
Todėl Reglamento (EB) Nr. 1251/2008 III priedą reikėtų atitinkamai iš dalies pakeisti.
(17)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1251/2008 iš dalies keičiamas taip:
1)
11 straipsnio 2 dalis pakeičiama taip:
„2. Dekoratyvinės žuvys, nepriklausančioms rūšims, kurios yra imlios Direktyvos 2006/88/EB IV priedo II dalyje išvardytoms ligoms, ir dekoratyviniai moliuskai bei dekoratyviniai vėžiagyviai, skirti uždaroms dekoratyvinių vandens gyvūnų laikymo vietoms, importuojami į Bendriją tik iš trečiųjų šalių ar teritorijų, kurios yra:
a)
Pasaulio gyvūnų sveikatos organizacijos (TEB) narės; arba
b)
išvardytos III priede ir su TEB pasirašiusios oficialų susitarimą šios organizacijos narėms reguliariai teikti informaciją apie savo gyvūnų sveikatos būklę.“
2)
III priedas keičiamas šio reglamento priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 6 d.